  Анжелика Тихонова корреспондент Удмуртилэн тӧроез Александр Бречалов элькунлэн Кун Кенешысьтыз фракциослэн кивалтӥсьёсынызы пумиськиз. Со сярысь Удмуртиысь тӧролэн но кивалтэтлэн пресс-службазы ивортэ. Пумиськонын элькунысь мерлык но экономика удысъёсты азинтон но 2020-тӥ арлы коньдэт сярысь вераськизы. 2019-тӥ арын валтӥсез – кунмылэн азьмуртэныз кичӧлтэм йӧскалык ӵектосъёсты улонэ пыӵатыны кутскон. Удмуртия со уж борды туж мыло-кыдо басьтӥськиз. Коньдон туж трос висъяське, тужгес но мерлык удысэ. Вуоно арлы но бадӟым ужпумъёс пуктӥськом Александр Бречалов, Удмуртилэн тӧроезУдмуртилэн тӧроез пусйиз, кыӵе ке партилэн ёзчиез луэм шоры учконо ӧвӧл, огазе кариськыса, вань шуг-секытъёсты сэрттоно-пертчоно но элькун коньдэт пумысен кенешоно. «Единая Россия» партилэн улосвыл ёзэтэзлэн секретарез Владимир Невоструев таӵе пумиськон коньдэтэз юнматон азьын нырысьсэ ортче но валтӥсь ӧръёсты эскерон туж кулэ шуыса пусйиз. 2020-тӥ арын Удмуртия кунлыклы 100 ар тырмонэз пусъёз, со элькунын улӥсь котькуд адями понна бадӟым инты басьтэ, шуиз со. Туннэ улосвыллы пыӵал тӥрлык лэсьтӥсь Драгунов нимо сквер кадь мер интывылъёс уг тырмо.  Элькунлэн тӧроез мер интывылъёсты азьланяз но лэсьтозы но умоятозы шуыса вераз, Ижкарын гинэ уз, быдэс Удмуртиын. Озьы ик Владимир Невоструев агропром огъетлы юрттэт сётонэз азьланьтоно шуыса пусйиз, кылсярысь, школаосын но техникумъёсын механизаторъёсты дасянлы, туала техника но туала материалъёс басьтыны, «Устойчивое развитие сельских территорий» программаез азинтонлы. Александр Бречалов агропром огъетлы кун юрттэт 2019-тӥ арын мында ик луоз шуиз. 2020-тӥ арын Удмуртилэн коньдэтысьтыз 980 миллион манет висъяны чакламын, федерал коньдэтысь – 1 миллиард 179 миллион манет. Удмуртиысь Кун Кенешлэн тӧроезлэн воштӥсез Надежда Михайлова Тазалыклэн арез улсын тазалыкез утён удысын валтӥсь ужпумъёслы, нимысьтыз - капчиятонъёсъя эмъюмъёс басьтонлы, саклык висъяз. 2019-тӥ арын <....> коньдон куинь поллы будэтэмын. 687 миллион манет келямын вал диабетэн, пыктос висёнъёсын курадӟисьёслы, инсульт, инфаркт бере реабилитацилы но мукетызлы туж кулэ луись эмъюмъёс басьтыны Надежда Михайлова, Удмуртиысь Кун Кенешлэн тӧроезлэн воштӥсезНадежда Михайлова тазалыкез утён удыслэсь нырысетӥ ёззэ выльдон ужез азьланьтоно шуыса ватсаз  – ӵапак сыӵе ужпум пуктӥз Россилэн азьмуртэз Владимир Путин. Удмуртилэн тӧроез верамъя, вуоно арын капчиятонъёсъя эмъюмъёслы коньдон туэлэсь ӧжыт уз висъяськы, нош луиз ке, тросгес но. 2020-тӥ арын «Здравоохранение» йӧскалык ӵектос улсын 88 фельдшер-акушер пунктъёс пуктыны 411 миллион манет висъяськоз. Туэ Камбарка, Вавож, Глазов ёросъёсын куинь ФАП-ёс пукто. 42-аз элькун коньдэтысь уксё чотын тупатъян ужъёсты йылпумъяло. Ӵектонъёссэс депутат фракциослэн кивалтӥсьёссы но веразы. КПРФ фракциысь Алексей Конорюков Быдӟым Атыкай ожын вормонлы 75 ар тырмон аре ожгарчиослы синпелетъёсты тупатъянлы коньдон висъяны ӵектӥз. Александр Бречаловлэн кылъёсызъя, ожгарчиослэсь кун ваньбуретэ пырись шайвылъёссэс тупатъяны 2020-тӥ арын Удмуртия федерал коньдэтысь 4 миллион 900 сюрс манет басьтоз. Муниципал коньдэтъёсын 376 объектъёсты выльдон понна 12 миллион 300 сюрс манет чакламын. Озьы ик элькунамы ӵектосъёслы коньдон висъян программа ужа. Тросэз синпелетъёссэс соя тупатӥзы ини. ЛДПР-ысь Тимур Ягафаров улосвылын лэсьтӥськон пумысен тунсыкъяськиз но экономикаез азинтон понна ёросъёсы чагыр эстӥськонэз ӝоггес вуттоно шуыса пусйиз. Удмуртилэн тӧроез валэктӥз, берло 12 ар ӵоже али кадь трос выльдон но пуктӥськон ужъёс ӧз нуиське. Чагыр эстӥськон 58,98 процентлы кыскемын ини. Ар пумозь эшшо 250 иськем гумыос лэзёзы, нош вуоно арын – 400 иськем пала. Трос нылпиё семьяослы чагыр эстӥськон пыртон нимысьтыз программая ортче, соя котькуд ар Газпромлэн коньдэтысьтыз 70 миллион манет пала висъяське. «Справедливая Россия» фракциысь Фарид Юнусов спортъя огъетъёс пуктоно шуыса ватсаз. Удмуртилэн тӧроез соин соглаш луиз но ӧнерлыко спортэн валче элькунмы нылпи но калыке вӧлмем спортлы но саклык висъяське шуыса пусйиз. Со сяна, Фарид Юнусов улосвылын эм будосъёсты поттонэз экономикаез азинтон амалэз сямен улӟытыны ӵектӥз но жилищно-коммунальной тарифъёсъя но калыклы юрттэт сётон пумысен юан сётӥз. Будэтэм бере но Ижкарын тариф Приволжск федерал округын огез тужгес пичиез луэ. Коньдэтын калыклы коммунальной юрттӥськетлы тыриськонъёсъя субсидиос чакламын Александр Бречалов, Удмуртилэн тӧроез«Единая Россия» фракциысь Елена Дербилова тодмо Олимпи чемпионкамылэсь Галина Кулаковалэсь Дэри ёросысь Италмас каргуртын школа стадион пуктыны куронзэ шараяз. Озьы ик со гуртъёсысь школаосы но нылпи садъёсы интернет-герӟет пыртон, лулчеберет юртъёс пуктон пумысен малпанзэ вераз, угось берпуметӥосыз ӵемысь семьяосты огазеяло но мер ужъёсты быдэсъяло. Удмуртилэн тӧроез парламентарийёслы тыро-пыдо вераськемзы но ӟечлыко ӵектонъёссы понна тау кариз. Вераськонмылэн йылпумъянэз – элькунмылэн юн экономикаез. Ӵошен ужалом, выль луонлыкъёс но коньдон кыскыны выль амалъёс утчалом Александр Бречалов, Удмуртилэн тӧроез Тегъёс: Политика Ижкар Удмуртия КунКенеш АлександрБречалов  